Ο **Νίκος Καλογερόπουλος** (Φιλιατρά Μεσσηνίας 1952 - ) είναι Έλληνας ηθοποιός, σκηνοθέτης, σεναριογράφος, ποιητής και τραγουδοποιός. Το 1981 πρωταγωνίστησε στην ταινία *Μάθε παιδί μου γράμματα*, όπου κέρδισε το βραβείο Β' Ανδρικού Ρόλου στο Φεστιβάλ Κινηματογράφου Θεσσαλονίκης. Επίσης, για τον πρωταγωνιστικό ρόλο του στη βραβευμένη ταινία *Λούφα και παραλλαγή* (1984) κέρδισε το βραβείο Α΄ Ανδρικού Ρόλου στο Φεστιβάλ Θεσσαλονίκης.

Βιογραφία
---------

### Σπουδές

Σπούδασε στην Αθήνα, στη σχολή θεάτρου του Κωστή Μιχαηλίδη. Το πρώτο του θεατρικό έργο είχε τίτλο *Ο μπαμπούλας* (1976) και παίχτηκε στο θέατρο ΚΑΒΑ.

### Καριέρα στην τηλεόραση

Στην τηλεόραση έκανε το ντεμπούτο του, στη μεταφορά του έργου του Νίκου Καζαντζάκη *Ο Χριστός ξανασταυρώνεται*, του 1975. Ακολούθησαν κι άλλες τηλεοπτικές σειρές όπως *Ο φωτογράφος του χωριού* (1977), το *Οι παραστρατημένοι* και το *Μεθυσμένη πολιτεία* (1980). Το 1980, συμμετείχε και σε έναν μικρό ρόλο στην ταινία *Θανάση σφίξε κι άλλο το ζωνάρι*. Στην τηλεόραση συμμετείχε και σε άλλες σειρές όπως: το *Χαίρε Τάσο Καρατάσο* (1985), το *Όλη η δόξα όλη η χάρη* (1989), *Στο κάμπινγκ* (1989), το *Ερασιτέχνης άνθρωπος* (1999) κ.ά.

### Κινηματογράφος

Από το 1980 που ξεκίνησε η κινηματογραφική του καριέρα έχει συνεργαστεί με σπουδαίους σύγχρονους σκηνοθέτες, όπως τον Νίκο Περάκη, τον Θόδωρο Μαραγκό, τον Κώστα Φέρρη, τον Νίκο Ζαπατίνα κ.ά. Ενώ, ως σκηνοθέτης συνεργάστηκε με τον Γιώργο Κιμούλη, τον Ηλία Λογοθέτη, τον Αντώνη Καφετζόπουλο κ.ά.

### Βραβεία από το Φεστιβάλ Κινηματογράφου Θεσσαλονίκης

To 1981 έκανε τον πρώτο του μεγάλο ρόλο στον κινηματογράφο, στο *Μάθε παιδί μου γράμματα*, όπου έλαβε το Β' βραβείο Ερμηνείας στο Φεστιβάλ Θεσσαλονίκης. Το 1982 συμμετείχε στην ταινία *Άρπα Colla* και τo 1983 ακολούθησε άλλη μία επιτυχημένη ερμηνεία στην ταινία *Ρεμπέτικο*, όπου τιμήθηκε με το Βραβείο της Εξαιρετικής Ερμηνείας στο Φεστιβάλ Θεσσαλονίκης. Η ταινία είχε αποσπάσει και άλλα βραβεία στο Φεστιβάλ, όπως της Καλύτερης Ταινίας. Το 1984 έπαιξε στην ταινία *Λούφα και παραλλαγή*, ερμηνεύοντας τον ρόλο ενός φαντάρου, του Γιάννη Παπαδόπουλου. Από την ερμηνεία του αυτή κέρδισε το βραβείο Α΄ Ανδρικού Ρόλου στο Φεστιβάλ Θεσσαλονίκης.

### Μικρή παύση από τον κινηματογράφο

Στο διάστημα αυτό, της απουσίας του, ασχολήθηκε με άλλα καλλιτεχνικά είδη, όπως την ποίηση και το τραγούδι. Παράλληλα, έγραψε και κάποια θεατρικά έργα όπως το *Σατιρικό των Ελλήνων* και το *Οι κυνικοί ξανάρχονται*. Το 1991, κυκλοφόρησε τη δεύτερη ποιητική του συλλογή με όνομα *Επιστρόφια*. Η πρώτη του ποιητική συλλογή είχε όνομα *Θετή Ταυτότης*, η οποία είχε κυκλοφορήσει 10 χρόνια πριν (1981). Κατόπιν, στα μέσα της δεκαετίας του 90, κυκλοφόρησε και τον πρώτο του μουσικό δίσκο, *Τα δέοντα*, το 1994. Όλα τα κομμάτια του δίσκου είναι σε μουσική και στίχους του ιδίου.

### Συνέχεια στον κινηματογράφο - 2ο βραβείο Α΄ Ανδρικού

Η επιστροφή του στον κινηματογράφο έγινε με την ταινία *Θηλυκή εταιρεία*, το 1999 και το *Ένας κι ένας*, παραγωγής 2000. Στο Φεστιβάλ Θεσσαλονίκης βραβεύτηκε, για 2η φορά με το βραβείο Α΄ Ανδρικού Ρόλου για την ερμηνεία τους στην ταινία αυτή. Η ταινία πήρε κι άλλα βραβεία, μεταξύ άλλων και της Καλύτερης Ταινίας.

### 2010 έως σήμερα

Κατόπιν, μέσα στο '00 ακολούθησαν μερικές ακόμα ταινίες, μέχρι το 2011, όπου υπέγραψε τη σκηνοθεσία στην ταινία *Οι ιππείς της Πύλου*, στην οποία έγραψε και το σενάριο, τη μουσική αλλά και συμμετείχε και ως ηθοποιός. Αυτό ήταν το σκηνοθετικό του ντεμπούτο σε ταινία. Την αμέσως επόμενη χρονιά συμμετείχε σε ένα ντοκιμαντέρ για την Κατερίνα Γώγου, με όνομα *Κατερίνα Γώγου: Για την αποκατάσταση του μαύρου*.

### Άλλα

Έχει κυκλοφορήσει δυο ποιητικές συλλογές (1981 και 1991), έχει γράψει θεατρικά έργα και το 1994 κυκλοφόρησε έναν δίσκο, ονόματι *Τα δέοντα*.

Φιλμογραφία
-----------

| Έτος | Τίτλος | Ρόλος |
| --- | --- | --- |
| 1980 | *Θανάση σφίξε κι άλλο το ζωνάρι* | δημοσιογράφος |
| 1981 | *Μάθε παιδί μου γράμματα* | Σωκράτης Παπαχριστοφόρου |
| 1982 | *Άρπα Colla* | Κώστας Αντωνάκος |
| 1983 | *Είμαι...* | Τάκης |
| *Ο φονιάς* | Ταρζάν |
| *Ρεμπέτικο* | Μπάμπης |
| 1984 | *Λούφα και παραλλαγή* | τυφεκιοφόρος πεζικού Γιάννης Παπαδόπουλος |
| 1986 | *Εν πλω* | φίλος |
| 1987 | *Όνειρο αριστερής νύχτας* | Πολυχρόνης |
| 1999 | *Θηλυκή εταιρεία* | Λάμπρος Λάμπρου |
| 2000 | *Ένας κι ένας* | Πελοπίδας |
| 2002 | *Το μυστικό του Νοέμβρη* |  |
| 2004 | *Για πέντε διαμερίσματα και ένα μαγαζί* | Νίκος Καλογερόπουλος |
| 2006 | *Έρημος και μόνος για να μου φύγει ο πόνος* |  |
| 2010 | *Το σινεμά γυμνό* |  |
| 2011 | *Οι ιππείς της Πύλου* | Τηλέμαχος Κοτρώνης |

Παραπομπές
----------

1. ↑  Rouvas, Angelos (2005). *Ελληνικος κινηματογραφος: 1971-2005*. Ελληνικα Γραμματα. σελ. 283. Νίκος Καλογερόπουλος (1952) Γεννήθηκε στο χωριό Χαλαζόνι Μεσσηνίας και σπούδασε στη Δραματική Σχολή Αθηνών.
2. 1 2 3 4 5  «Νίκος Καλογερόπουλος». Clproductions.gr. Ανακτήθηκε στις 8 Δεκεμβρίου 2015.
3. ↑  «Νίκος Καλογερόπουλος». RetroDB.com. Ανακτήθηκε στις 8 Δεκεμβρίου 2015.
4. ↑  «Καλογερόπουλος, Νίκος». Cine.gr. Ανακτήθηκε στις 8 Δεκεμβρίου 2015.
5. ↑  «22o Φεστιβάλ Ελληνικού Κινηματογράφου (Βραβεία 1981)». Filmfestival.gr. Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 8 Δεκεμβρίου 2015.
6. ↑  «24o Φεστιβάλ Ελληνικού Κινηματογράφου (Βραβεία 1983)». Filmfestival.gr. Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 8 Δεκεμβρίου 2015.
7. ↑  «25o Φεστιβάλ Ελληνικού Κινηματογράφου (Βραβεία 1984)». Filmfestival.gr. Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 8 Δεκεμβρίου 2015.
8. ↑  «Τα δέοντα ( δίσκος @ 1995 )». Stixoi.info. Ανακτήθηκε στις 8 Δεκεμβρίου 2015.
9. ↑  «KPATIKA KINHMATOΓPAΦIKA BPABEIA ΠOIOTHTAΣ 2000». Filmfestival.gr. Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 8 Δεκεμβρίου 2015.
10. 1 2 3 4 5 6  «Νίκος Καλογερόπουλος ταινίες στις οποίες έχει πάρει μέροw». *www.athinorama.gr*. Ανακτήθηκε στις 19 Ιανουαρίου 2023.
11. ↑  «Χώρα, σε βλέπω | Προβολές στην Ταινιοθήκη». *Ταινιοθήκη της Ελλάδος*. Ανακτήθηκε στις 19 Ιανουαρίου 2023.
12. ↑  Φεστιβάλ Κινηματογράφου Θεσσαλονίκης, *ΟΝΕΙΡΟ ΑΡΙΣΤΕΡΗΣ ΝΥΧΤΑΣ*, ανακτήθηκε στις 2023-01-19
13. ↑  «Οι Ιππείς της Πύλου: Η ταινία του Νίκου Καλογερόπουλου στους κινηματογράφους». *CultureNow.gr*. 21 Μαρτίου 2011. Ανακτήθηκε στις 19 Ιανουαρίου 2023.

Εξωτερικοί σύνδεσμοι
--------------------

* Καλογερόπουλος, Νίκος στο Cine.gr

|  |  |
| --- | --- |
| 

|  |
| --- |
| * Πύλη:Κινηματογράφος
* Πύλη:Βιογραφίες
 |

 |